CELEX: 32018D1021
Language: hu
Date: 2018-07-18 00:00:00
Title: A Bizottság (EU) 2018/1021 végrehajtási határozata (2018. július 18.) a közös informatikai platformon az európai osztályozási rendszer alkalmazásával történő automatizált megfeleltetés működéséhez, valamint a nemzeti rendszerek és az európai osztályozási rendszer közötti átjárhatóság biztosításához szükséges technikai standardok és formátumok elfogadásáról (EGT-vonatkozású szöveg.)

19.7.2018   
            
            
               HU
            
            
               Az Európai Unió Hivatalos Lapja
            
            
               L 183/20
            
         A BIZOTTSÁG (EU) 2018/1021 VÉGREHAJTÁSI HATÁROZATA
   (2018. július 18.)
   a közös informatikai platformon az európai osztályozási rendszer alkalmazásával történő automatizált megfeleltetés működéséhez, valamint a nemzeti rendszerek és az európai osztályozási rendszer közötti átjárhatóság biztosításához szükséges technikai standardok és formátumok elfogadásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a foglalkoztatási szolgálatok európai hálózatáról (EURES), a munkavállalók mobilitási szolgáltatásokhoz való hozzáféréséről és a munkaerőpiacok további integrációjáról, valamint a 492/2011/EU és az 1296/2013/EU rendeletek módosításáról szóló, 2016. április 13-i (EU) 2016/589 európai parlamenti és tanácsi rendeletre (1) és különösen annak 19. cikke (6) bekezdésére,
   mivel:
   
               (1)
            
            
               Az (EU) 2016/589 rendelet közös informatikai platformot hoz létre az Európai Unióban az állásajánlatok és az álláspályázatok, illetve önéletrajzok (álláskeresői profilok) megfeleltetése érdekében.
            
         
               (2)
            
            
               Ahhoz, hogy az állásajánlatokat és az álláspályázatokat, illetve álláskeresői profilokat meg lehessen feleltetni egymással, az információkat az (EU) 2016/589 rendelet 17. cikkének értelmében közös technikai előírásokon és formátumokon alapuló egységes rendszer szerint kell megosztani.
            
         
               (3)
            
            
               A közös informatikai platformon történő kiváló minőségű többnyelvű megfeleltetés céljából az (EU) 2016/589 rendelet 19. cikke előírja a készségek, kompetenciák és foglalkozások európai osztályozási rendszerének alkalmazását.
            
         
               (4)
            
            
               Azoknak a tagállamoknak, amelyek úgy döntenek, hogy az (EU) 2016/589 rendelet 18. cikke értelmében vett egyetlen koordinált csatornához kapcsolódó, az állásajánlatokat és az álláskeresői profilokat tartalmazó nemzeti rendszereikben nem használják az európai osztályozási rendszert, az átjárhatóság biztosítása érdekében ki kell dolgozniuk a rendszereikben alkalmazott osztályozás és az európai osztályozási rendszer megfeleltetését.
            
         
               (5)
            
            
               A nemzeti, regionális vagy ágazati osztályozások és az európai osztályozási rendszer megfeleltetéséhez össze kell állítani és rendszeresen frissíteni kell a megfeleltetési nyilvántartásokat és táblázatokat.
            
         
               (6)
            
            
               A szóban forgó megfeleltetési nyilvántartások és táblázatok összeállításának és frissítésének, valamint a megfeleltetésen alapuló későbbi információcserének a megkönnyítése érdekében a Bizottságnak biztosítania kell a szükséges technikai előírásokat és formátumokat, valamint az információcserét támogató megfelelő technikai alkalmazásokat.
            
         
               (7)
            
            
               A nemzeti megfeleltetési táblázataik közzététele, valamint a többi tagállammal és a Bizottsággal való megosztása révén a tagállamok hozzá fognak járulni az európai osztályozási rendszer, valamint az EURES által biztosított szolgáltatások és olyan eszközök fejlesztéséhez és javításához, mint például a kereső- és megfeleltetési motorok algoritmusai.
            
         
               (8)
            
            
               Az e határozatban előírt intézkedések összhangban vannak az EURES-bizottság véleményével,
            
         ELFOGADTA EZT A HATÁROZATOT:
   1. cikk
   Tárgy és hatály
   Ez a határozat megállapítja a közös informatikai platformon az európai osztályozási rendszer alkalmazásával történő automatizált megfeleltetés működéséhez, valamint a nemzeti rendszerek és az európai osztályozási rendszer közötti átjárhatóság biztosításához szükséges technikai standardokat és formátumokat.
   2. cikk
   Fogalommeghatározások
   E határozat alkalmazásában:
   a)   „megfeleltetési táblázatok”: olyan, géppel olvasható megfelelési táblázatok, amelyek azt fejezik ki, hogy az egyik osztályozási rendszerben foglalt fogalmak miként viszonyulnak egy másik osztályozási rendszerben foglalt egy vagy több fogalomhoz. A megfeleltetési táblázatok az információk automatikus átkódolására szolgálnak a közös informatikai platformon történő automatizált megfeleltetés céljából;
   b)   „géppel olvasható”: az információ olyan formátumban jelenik meg, amely számítógéppel könnyen feldolgozható;
   c)   „átkódolás”: az információknak a kódolt megjelenítés egyik formájából egy másikká történő átalakításának folyamata;
   d)   „szintaxis”: az információk strukturált formában történő megjelenítésének szabályai és módozatai;
   e)   „ESCO szolgáltatási platform”: az a nyilvánosan hozzáférhető weboldal (2), amelyen a Bizottság közzéteszi a készségek, kompetenciák, képesítések és foglalkozások európai osztályozását.
   3. cikk
   A megfeleltetési táblázatok létrehozása
   (1)   Azok a tagállamok, amelyek nemzeti, regionális vagy ágazati osztályozást alkalmaznak a foglalkozásokra, készségekre vagy kompetenciákra vonatkozó információknak az (EU) 2016/589 rendelet 18. cikke értelmében vett egyetlen koordinált csatornához kapcsolódó, az állásajánlatokat és az álláskeresői profilokat tartalmazó nemzeti rendszereikben történő rögzítésére, azoknak az (EU) 2016/589 rendelet 17. cikkének (1) bekezdésével összhangban az EURES-portálon való közzététele érdekében géppel olvasható megfeleltetési táblázatokat hoznak létre és alkalmaznak minden egyes szóban forgó nemzeti, regionális vagy ágazati osztályozás és az (EU) 2016/589 rendelet 19. cikkének (2) bekezdése alapján elfogadott európai osztályozási rendszer között.
   (2)   A tagállamok ezeket a táblázatokat a közös technikai standardok és formátumok szerint hozzák létre annak érdekében, hogy lehetővé tegyék az (EU) 2016/589 rendelet 19. cikkének (6) bekezdésében említett közös informatikai platformon történő automatizált megfeleltetés hatékony működését.
   (3)   A (2) bekezdésben említett technikai standardok és formátumok a következőkből állnak:
   
               a)
            
            
               a megfeleltetési táblázatokban feltüntetendő információk köre;
            
         
               b)
            
            
               az ezen információk megjelenítésére szolgáló szintaxis.
            
         (4)   Az EURES Európai Koordinációs Irodája az EURES Extranet portálon (3) közzéteszi és elérhetővé teszi a (2) bekezdésben említett technikai standardokat és formátumokat.
   (5)   Az (EU) 2016/589 rendelet 19. cikke (5) bekezdésének megfelelően az Európai Bizottság és az EURES Európai Koordinációs Irodája támogatást nyújt a tagállamoknak a megfeleltetéshez. Közelebbről egy olyan alkalmazást bocsátanak rendelkezésre, amely segíti a nyilvántartások és a megfeleltetési táblázatok összeállítását és aktualizálását.
   (6)   Azoknak a tagállamoknak, amelyek az (EU) 2016/589 rendelet 19. cikkének (4) bekezdésével összhangban az európai osztályozási rendszert alkalmazzák nemzeti szinten, nem kell összeállítaniuk az e határozatban említett megfeleltetési táblázatokat.
   (7)   Az EURES Európai Koordinációs Irodája a 6. cikkben megállapított eljárásokat követve aktualizálhatja a technikai standardokat és formátumokat.
   4. cikk
   A nemzeti rendszerek és a közös informatikai platform közötti átjárhatóság biztosítása megfeleltetési táblázatok révén
   A 3. cikkben említett megfeleltetési táblázatok alkalmazandók az állásajánlatokra vagy álláskeresői profilokra vonatkozó információk automatikus kódolására a közös informatikai platformon történő automatizált megfeleltetés céljából. A tagállamok biztosítják, hogy a nemzeti, regionális és ágazati osztályozási rendszereiknek az (EU) 2016/589 rendelet 17. cikkének (1) bekezdése szerinti állásajánlatokban és álláskeresői profilokban feltüntetett kódjait az európai osztályozási rendszer megfelelő kódjaival váltják fel vagy egészítik ki – az átkódolásra a megfeleltetési táblázatokat használva –, mielőtt az állásajánlatokat és az álláskeresői profilokat elérhetővé tennék az EURES-portál számára.
   5. cikk
   A megfeleltetési táblázatok közzététele
   A tagállamok a 3. cikk (2) bekezdésében meghatározott standardokat és formátumokat alkalmazó megfeleltetési táblázataikat közzéteszik az ESCO szolgáltatási platformon.
   6. cikk
   Irányítás, valamint a technikai standardok és formátumok frissítése
   (1)   Valamennyi tagállam kijelöl egy egyablakos ügyintézési pontot, amelynek adatait az EURES nemzeti koordinációs irodákon keresztül bejelentik az EURES Európai Koordinációs Irodájának, és amelynek az e határozat alkalmazásával kapcsolatos valamennyi kérelmet, megkeresést és kommunikációt címezni kell.
   (2)   Az (EU) 2016/589 rendelet 14. cikkében említett EURES Koordinációs Csoport évente egyszer felülvizsgálja e határozat alkalmazását.
   (3)   Az EURES Európai Koordinációs Irodája aktualizálhatja a 3. cikk (2) bekezdésében említett technikai standardokat és formátumokat, amennyiben ez a közös informatikai platformon történő hatékony automatizált megfeleltetéshez szükséges.
   (4)   A technikai standardok és formátumok új változatának elfogadása, valamint az EURES Extranet portálon történő közzététele előtt az EURES Európai Koordinációs Irodája hivatalosan konzultál az EURES Koordinációs Csoporttal.
   7. cikk
   Hatálybalépés
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2018. július 18-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 107., 2016.4.22., 1. o.
   
   
      (2)  http://ec.europa.eu/esco
   
      (3)  http://eures.europa.eu